V. Tomanová, ministerka práce, sociálnych vecí a rodiny SR: (2007-11-29):
Z hľadiska politickej strany SMER – sociálna demokracia je dôležité a zásadné, že návrh štátneho rozpočtu na budúci rok vyčleňuje zdroje, ktoré budú účelovo použité na posilnenie prierezovej sociálnej dimenzie politiky súčasnej vládnej koalície, pretože sa týkajú širokej skupiny obyvateľstva. Pre sociálnodemokratickú stranu je rozpočtovanie verejných výdavkov a verejných zdrojov na sociálnu politiku otázkou principiálneho rozhodovania a aj z toho dôvodu sa rozpočet výdavkov kapitoly práce v porovnaní s rokom 2007 na rok 2008 zvyšuje o 3 mld. korún, t. j. zhruba o 2 mld. 981 mil. presne, a to bez prostriedkov Európskej únie a bez spolufinancovania. Celkový objem verejných zdrojov smerujúcich do rezortu pomôže postupne riešiť bariéry, ktoré zanechala v sociálnom systéme druhá Dzurindova vláda. Hovorím napríklad o pomoci v hmotnej núdzi a podpore najmä rodín s deťmi a viacpočetných rodín, hovorím o jednorodičovských rodinách, hovorím o všetkých sumách dávok štátnej sociálnej podpory. Hovorím o probléme a potrebe riešenia humanizácie a transformácie detských domovov a starostlivosti o ohrozené deti, ale hovorím aj o priam likvidačnom postupe v roku 2004 vo vzťahu k občanom s ťažkým zdravotným postihnutím pri zavádzaní transformácie sociálnej sféry. Ministerstvo práce kladie dôraz na realizáciu aktívnych nástrojov politiky trhu práce, na podporu vytvárania nových pracovných príležitostí v hospodársky a sociálne zaostávajúcich regiónoch Slovenska a na posilňovanie siete sociálneho zabezpečenia tých ľudí, ktorí sa nie vlastnou vinou dostali do ťažkej a zložitej sociálnej situácie. Hovorím predovšetkým o ľuďoch dlhodobo nezamestnaných, hovorím o ľuďoch s vážnym zdravotným postihnutím, hovorím o deťoch v detských domovoch. V tejto súvislosti rezort práce rozpočtuje na budúci rok 4,5 mld. korún na financovanie nástrojov aktívnej politiky zamestnanosti, z toho 3,3 mld. korún sú v rámci operačného programu Zamestnanosť a sociálna inklúzia. V tejto súvislosti si dovolím pripomenúť, že v súčasnosti je v legislatívnom procese novela zákona o službách zamestnanosti, ktorá bola podporená aj v rámci Hospodárskej a sociálnej rady a ktorá prináša rad nových nástrojov politiky trhu práce, ktorý pomôže zamestnávať, udržať zamestnateľnosť. Dovolím si povedať, že v rámci zostavovania štátneho rozpočtu na budúci rok sme sa sústredili na ministerstve práce na tri hlavné priority. Prvou prioritou je otázka zamestnanosti. Keď hovorím o politike zamestnanosti, treba jednoznačne povedať, že k politike zamestnanosti prispejú finančné prostriedky zo štátneho rozpočtu v sume 1,2 mld. korún, čo je v porovnaní s rokom 2007 viac o 646 mil. korún. Sú určené na financovanie štátnej pomoci pre významných investorov, a to na príspevok na vzdelávanie a na novovytvorené pracovné miesta. Do tejto oblasti budú smerovať, samozrejme, aj zdroje z Európskeho sociálneho fondu, najmä z operačného programu Zamestnanosť a sociálna inklúzia. Dovolím si pripomenúť, že v porovnaní s vami, teda s predchádzajúcou vládou, súčasnou opozíciou, kde ste navrhovali v rámci Národného strategického referenčného rámca balík peňazí, tento vzrástol skoro o 100 % na účely zamestnanosti a sociálnej inklúzie. Druhým pilierom je rodinná politika. V rámci rozpočtovaných programov podporujúcich rodinu mladých ľudí sa rozpočtujú výdavky v sume 23,7 mld. korún, čo je o 600 mil. korún viac, ako to bolo v roku 2007. Z toho napríklad prídavok na dieťa je 8,5 mld. korún, zhruba pre 1 mil. 235 tisíc detí. V tejto súvislosti znovu pripomínam, že vo vzťahu k číslam, a s číslami sa skutočne dá manipulovať, ale ak nám klesá počet detí, na ktoré sa vyplácajú prídavky na dieťa, samozrejme, že nebudeme rozpočtovať vyššiu sumu, ako potrebujeme. Ďalej by som si dovolila pripomenúť, že na rodičovský príspevok sa vypláca a bude vyplatených zhruba 7,8 mld. korún pre viac ako 137 tisíc rodín. V tejto súvislosti pripomínam, že aj pri rodičovskom príspevku máme záujem vstúpiť do zákona a riešiť a podporiť rodičov starajúcich sa o deti tak, aby tí rodičia, ktorí sa starajú o dieťa a zostali doma pri starostlivosti a prišli o druhý príjem, aby tento príjem bol nahradený aspoň v minimálnej výške. Nedá mi, aby som nepovedala aj o treťom pilieri, ktorý sa dotýka v prvom rade politiky voči ohrozeným skupinám občanov, marginalizovaným skupinám. Významná časť rozpočtu rezortu 17,1 mld. je práve venovaná na túto oblasť. Z nej výdavky na pomoc v hmotnej núdzi pre zhruba 186 tisíc ľudí, pripomínam, že aj tento ukazovateľ klesá, a preto akékoľvek ďalšie porovnávanie vo vzťahu k percentuálnemu rastu hrubého domáceho produktu je absolútne nezmyselné. Tento počet poberateľov pomoci v hmotnej núdzi klesá, od začiatku tohto roku z 210 tisíc na súčasných 184 tisíc. Samozrejme, vrátane dotačných programov to je príspevok na stravu detí v hmotnej núdzi, príspevok na motivačný príspevok, teda za študijné výsledky detí a taktiež aj príspevok na školské potreby. Na kompenzáciu sociálnych dôsledkov ťažkého zdravotného postihnutia je rozpočtovaných zhruba 5,8 mld. korún a na ohrozené deti 2,1 mld. korún. Dovolila by som si pripomenúť, že pri súčasnej miere nezamestnanosti, ktorá neustále klesá a evidovaná miera nezamestnanosti ku koncu októbru bola 7,92 %, to znamená, že sme urobili obrovský kus práce a vo vzťahu k neuveriteľne rastúcemu a veľmi optimisticky rastúcemu rastu HDP o 8,7 % a jednému z najnižšieho percenta inflácie môžeme povedať, že vývoj je skutočne veľmi dobrý aj v sociálnej oblasti a napriek tomu sme prispeli na sociálnu politiku na budúci rok skoro 3 miliardy korún. Vážené dámy, páni, toto boli odborné argumenty k podpore návrhu, vládneho návrhu zákona o štátnom rozpočte na rok 2008. V tejto súvislosti mi však nedá, aby som nepovedala a nepridala jednu poznámku. Ak by opozícia skutočne myslela vážne to, čo hovorí k návrhu rozpočtu, štátneho rozpočtu na rok 2008, tak by nemohla takým farizejským spôsobom a bez akýchkoľvek vecných argumentov súčasne predkladať návrh na vyslovenie nedôvery predsedovi vlády. Ďakujem za pozornosť. (Potlesk.)